title: Decizia nr. 154/07/COL a Autorității de supraveghere a AELS din 3 mai 2007 privind modificarea pentru a șaizeci și treia oară a normelor procedurale și de fond în domeniul ajutorului de stat

text:
               19.3.2009

               RO

               Jurnalul Oficial al Uniunii Europene

               L 73/23

      DECIZIA NR. 154/07/COL A AUTORITĂȚII DE SUPRAVEGHERE A AELS
   din 3 mai 2007
   privind modificarea pentru a șaizeci și treia oară a normelor procedurale și de fond în domeniul ajutorului de stat
   AUTORITATEA DE SUPRAVEGHERE A AELS (1),
   AVÂND ÎN VEDERE Acordul privind Spațiul Economic European (2), în special articolele 61-63 și Protocolul 26 la acesta,
   AVÂND ÎN VEDERE Acordul dintre statele AELS privind instituirea unei Autorități de Supraveghere și a unei Curți de Justiție (3), în special articolul 24 și articolul 5 alineatul (2) litera (b),
   ÎNTRUCÂT, în conformitate cu articolul 24 din Acordul privind Autoritatea de Supraveghere și Curtea de Justiție, Autoritatea pune în aplicare dispozițiile Acordului SEE privind ajutorul de stat,
   ÎNTRUCÂT, în conformitate cu articolul 5 alineatul (2) litera (b) din Acordul privind Autoritatea de Supraveghere și Curtea de Justiție, Autoritatea emite comunicări sau orientări privind chestiunile tratate în Acordul SEE, în cazul în care respectivul acord sau Acordul privind Autoritatea de Supraveghere și Curtea de Justiție prevăd în mod expres acest lucru sau în cazul în care Autoritatea îl consideră necesar,
   REAMINTIND normele procedurale și de fond în domeniul ajutorului de stat adoptate de către Autoritate la 19 ianuarie 1994 (4),
   ÎNTRUCÂT capitolul 9 din Orientările privind ajutorul de stat, Publicarea deciziilor, a devenit depășit datorită unei modificări a Protocolului 3 la Acordul privind Autoritatea de Supraveghere și Curtea de Justiție (5),
   ÎNTRUCÂT, datorită adoptării Deciziei nr. 195/04/COL a Autorității (6), următoarele orientări procedurale privind ajutorul de stat au devenit caduce pentru evaluarea ajutoarelor existente și a planurilor de acordare de noi ajutoare:

               —

               capitolul 11 din Orientările privind ajutorul de stat, Criterii de aplicare a procedurii de autorizare accelerată;

               —

               capitolul 13 din Orientările privind ajutorul de stat, Norme aplicabile cazurilor de cumul de ajutoare în diferite scopuri;

               —

               anexa I la Orientările privind ajutorul de stat, Lista informațiilor care trebuie furnizate în notificările ajutoarelor de stat către Autoritatea de Supraveghere a AELS (7);

               —

               anexa II la Orientările privind ajutorul de stat, Notificare de utilizare a procedurii de autorizare accelerată;

               —

               anexa III la Orientările privind ajutorul de stat, Structura raportului anual detaliat;

               —

               anexa IV la Orientările privind ajutorul de stat, Structura raportului anual simplificat;

               —

               anexa XIII la Orientările privind ajutorul de stat, Formular de notificare standard în temeiul cadrului multisectorial privind ajutoarele de stat regionale pentru mari proiecte de investiții (8);

               —

               anexa XIV la Orientările privind ajutorul de stat, Formular de notificare pentru acordări individuale de ajutoare pentru restructurare;

               —

               anexa XV la Orientările privind ajutorul de stat, Formular de notificare pentru ajutoare pentru salvare;

               —

               anexa XVI la Orientările privind ajutorul de stat, Informații suplimentare care trebuie furnizate în mod obișnuit în momentul notificării ajutoarelor de stat în scopuri legate de mediu, în conformitate cu articolul 1 alineatul (3) din Protocolul 3 la Acordul privind Autoritatea de Supraveghere și Curtea de Justiție,

         ÎNTRUCÂT, în urma adoptării de noi orientări pentru ajutoarele regionale prin Decizia nr. 85/06/COL a Autorității (9), următoarele capitole din Orientările privind ajutorul de stat au devenit caduce pentru evaluarea noilor planuri de acordare de ajutoare de stat:

               —

               capitolul 25 din Orientările privind ajutorul de stat, Ajutoare regionale naționale;

               —

               capitolul 25A din Orientările privind ajutorul de stat, Revizuirea orientărilor privind ajutoarele regionale naționale pentru perioada de după 1 ianuarie 2007;

               —

               capitolul 26A din Orientările privind ajutorul de stat, Cadru multisectorial privind ajutoarele de stat regionale pentru mari proiecte de investiții, încorporate în prezent în noile Orientări regionale;

               —

               anexa X la Orientările privind ajutorul de stat, Echivalentul net al ajutorului pentru investiții;

               —

               anexa XI la Orientările privind ajutorul de stat, Ajutoare de compensare a costurilor de transport suplimentare în regiuni autorizate pentru scutire în conformitate cu articolul 61 alineatul (3) litera (c), în baza testului densității populației;

               —

               anexa XII la Orientările privind ajutorul de stat, Metoda de determinare a plafoanelor de populație prevăzută prin derogarea de la articolul 61 alineatul (3) litera (c),

         ÎNTRUCÂT următoarele dispoziții de fond privind ajutoarele de stat necesită revizuire (10):

               —

               capitolul 10A, Ajutoare de stat și capital de risc, a fost înlocuit cu capitolul 10B, Ajutoare de stat în vederea promovării investițiilor de capital de risc în întreprinderile mici și mijlocii, în urma adoptării Deciziei nr. 313/06/COL a Autorității (11);

               —

               capitolul 24 din Orientările privind ajutorul de stat, Ajutoare pentru sectoarele siderurgice din afara CECO, a devenit depășit odată cu adoptarea Deciziei nr. 263/02/COL a Autorității (12) care introduce capitolul 26A, Cadru multisectorial privind ajutoarele de stat regionale pentru mari proiecte de investiții;

               —

               capitolul 29 din Orientările privind ajutorul de stat, Sisteme de ajutor pentru investiții generale (13), a fost relevant doar în contextul adoptării Acordului SEE;

               —

               anexa V la Orientările privind ajutorul de stat, Interval autorizabil de ajutoare pentru IMM-uri, în funcție de mărimea societății comerciale și localizare, este depășită și nu mai este aplicabilă,

         ÎNTRUCÂT este de dorit, în cursul acestui proces de revizuire a orientărilor privind ajutorul de stat, să se încorporeze avizul emis de Comisia Comunităților Europene privind determinarea normelor aplicabile pentru evaluarea ajutorului de stat ilegal (14), deși Autoritatea a făcut referire la acesta, cu anumite ocazii,
   ÎNTRUCÂT prezentul aviz este relevant și pentru Spațiul Economic European,
   ÎNTRUCÂT punerea în aplicare uniformă a normelor SEE privind ajutoarele de stat trebuie să fie asigurată pe întreg teritoriul Spațiului Economic European,
   ÎNTRUCÂT, în conformitate cu punctul II de la titlul „GENERALITĂȚI” de la sfârșitul anexei XV la Acordul SEE, Autoritatea, după consultarea prealabilă a Comisiei, trebuie să adopte acte corespunzătoare celor adoptate de Comisia Europeană,
   după consultarea Comisiei Europene,
   REAMINTIND faptul că Autoritatea a consultat statele AELS Islanda, Liechtenstein și Norvegia la 29 martie 2007 în privința acestui subiect,
   ADOPTĂ PREZENTA DECIZIE:
   Articolul 1
   Orientările privind ajutorul de stat se modifică prin anularea capitolelor 9, 10A, 11, 13, 24, 25, 25A, 26A și 29, precum și a anexelor I (cu excepția secțiunii III privind plângerile)-V și X-XVI.
   Secțiunea III din anexa I și anexele VIII și IX se încorporează la sfârșitul textului capitolului privind plângerile – formular de prezentare a plângerilor privind presupuse ajutoare de stat ilegale, respectiv la sfârșitul capitolului privind ajutoarele pentru transportul maritim și al capitolului privind asigurarea de credit la export pe termen scurt din Orientările privind ajutorul de stat.
   Anexa I la prezenta decizie enumeră toate capitolele și anexele eliminate.
   Articolul 2
   Orientările privind ajutorul de stat se modifică și prin introducerea unui nou capitol privind Normele aplicabile pentru evaluarea ajutoarelor de stat ilegale. Noul capitol este cuprins în anexa II la prezenta decizie.
   Articolul 3
   Capitolele din Orientările privind ajutorul de stat nu se numerotează. Noua structură a orientărilor este prezentată în scopuri de informare în anexa III la prezenta decizie.
   Textul Orientărilor privind ajutorul de stat este actualizat în consecință. Nu se face nicio trimitere la numărul capitolului, ci la titlul orientărilor, ținându-se cont de trimiterile la capitolele încă existente. În ceea ce privește trimiterile la capitolele eliminate, se menține numărul capitolului anterior (15).
   Articolul 4
   Statele AELS sunt informate prin intermediul unei scrisori care conține o copie a prezentei decizii și a anexelor.
   Articolul 5
   Comisia Europeană este informată, în conformitate cu litera (d) din Protocolul 27 la Acordul SEE, prin intermediul unei copii a prezentei decizii și a anexelor.
   Articolul 6
   Prezenta decizie, inclusiv anexele I-III, se publică în secțiunea SEE și în suplimentul SEE ale Jurnalului Oficial al Uniunii Europene.
   Articolul 7
   Numai versiunea în limba engleză este autentică.

      Adoptată la Bruxelles, 3 mai 2007.

            Pentru Autoritatea de Supraveghere a AELS,

         Bjørn T. GRYDELAND

            Președinte

         Kurt JAEGER

            Membru al Colegiului

      (1)  Denumită în continuare „Autoritatea”.

      (2)  Denumit în continuare „Acordul SEE”.

      (3)  Denumit în continuare „Acordul privind Autoritatea de Supraveghere și Curtea de Justiție”.

      (4)  Orientări privind aplicarea și interpretarea articolelor 61 și 62 din Acordul SEE și a articolului 1 din Protocolul nr. 3 la Acordul privind Autoritatea de Supraveghere și Curtea de Justiție, adoptate și emise de Autoritatea de Supraveghere a AELS la 19 ianuarie 1994, publicate în JO L 231, 3.9.1994, p. 1, suplimentele SEE din 3.9.1994 nr. 32. Orientările au fost ultima dată modificate la 7 februarie 2007 prin Decizia nr. 14/07/COL, încă nepublicată. Denumite în continuare „Orientări privind ajutorul de stat”. Orientările privind ajutorul de stat sunt disponibile pe website-ul Autorității.

      (5)  Acordul dintre statele AELS de modificare a Protocolului 3, semnat la 10 decembrie 2001 (data intrării în vigoare: 28 august 2003).

      (6)  Decizia nr. 195/04/COL din 14 iulie 2004 privind dispozițiile de punere în aplicare la care se face referire în temeiul articolului 27 din partea II a Protocolului 3 la Acordul dintre statele AELS privind instituirea unei Autorități de Supraveghere și a unei Curți de Justiție (JO L 139, 25.5.2006, p. 37).

      (7)  Cu excepția secțiunii III, care conține formularul de plângere.

      (8)  Noi formulare de notificare pentru ajutoarele regionale au fost adoptate prin Decizia nr. 387/06/COL a Autorității la 13 decembrie 2006, de modificare a Deciziei nr. 195/04/COL a Colegiului privind dispozițiile de punere în aplicare la care se face referire în temeiul articolului 27 din partea II a Protocolului 3 la Acordul dintre statele AELS privind instituirea unei Autorități de Supraveghere și a unei Curți de Justiție, privitor la formularele standard de notificare a ajutoarelor, încă nepublicată în secțiunea SEE și în suplimentul SEE ale Jurnalului Oficial al Uniunii Europene.

      (9)  Decizia Autorității de Supraveghere a AELS din 6 aprilie 2006 privind modificarea pentru a cincizeci și șasea oară a normelor procedurale și de fond în domeniul ajutoarelor de stat prin introducerea unui nou capitol, 25.B: Ajutorul regional național 2007-2013, încă nepublicată. Disponibilă pe website-ul Autorității.

      (10)  Aceste norme nu se mai aplică pentru evaluarea de noi planuri pentru acordarea ajutoarelor de stat.

      (11)  Decizia nr. 313/06/COL a Autorității de Supraveghere a AELS privind modificarea pentru a cincizeci și noua oară a normelor procedurale și de fond în domeniul ajutoarelor de stat prin introducerea unui nou capitol, 10.B: Ajutoare de stat în vederea promovării investițiilor de capital de risc în întreprinderile mici și mijlocii, încă nepublicată. Disponibilă pe website-ul Autorității.

      (12)  Decizia nr. 263/02/COL a Autorității de Supraveghere a AELS din 18 decembrie 2002 privind modificarea pentru a treizeci și șasea oară a normelor procedurale și de fond în domeniul ajutoarelor de stat prin introducerea unui nou capitol, 26A: Cadru multisectorial privind ajutoarele de stat regionale pentru mari proiecte de investiții (JO L 139, 25.5.2006, p. 8).

      (13)  Datează din 1994 și afirmă că sistemele de ajutoare pentru investiții generale nu sunt compatibile cu funcționarea Acordului SEE. Cu toate că statele AELS ar fi trebuit să le alinieze la Acordul SEE conform obligației lor generale de a întreprinde toate măsurile adecvate pentru a asigura îndeplinirea obligațiilor care decurg din Acordul SEE (articolul 3), unele state AELS ar putea aplica încă astfel de sisteme. În consecință, acesta expune regulile care generează o notificare a cazurilor individuale de punere în aplicare a unor astfel de sisteme. Acesta se referă parțial la o scrisoare din partea Comisiei către statele membre SG(79) D/10478 din 14 septembrie 1979, care a fost încorporată drept punctul 32 în anexa XV la Acordul SEE.

      (14)  JO C 119, 22.5.2002, p. 22.

      (15)  Versiunea consolidată a Orientărilor privind ajutorul de stat este disponibilă pe website-ul Autorității: http://www.eftasurv.int/

      ANEXA I
      SECțIUNEA A –   CAPITOLE ANULATE DIN ORIENTĂRILE PRIVIND AJUTORUL DE STAT

                  Titlu

                  Număr capitol

                  Publicarea deciziilor

                  9

                  Ajutoare de stat și capital de risc

                  10A (1)

                  Criterii de aplicare a procedurii de autorizare accelerată

                  11

                  Norme aplicabile cazurilor de cumul de ajutoare în diferite scopuri

                  13

                  Ajutoare pentru sectoarele siderurgice din afara CECO

                  24

                  Ajutoare regionale naționale

                  25 (1)

                  Revizuirea Orientărilor privind ajutoarele regionale naționale pentru perioada de după 1 ianuarie 2007

                  25A (1)

                  Cadru multisectorial privind ajutoarele de stat regionale pentru mari proiecte de investiții

                  26A (1)

                  Sisteme de ajutor pentru investiții generale

                  29

            SECȚIUNEA B –   ANEXE ELIMINATE DIN ORIENTĂRILE PRIVIND AJUTORUL DE STAT
      Anexele I (exceptând secțiunea III privind plângerile)-V și X-XVI au fost eliminate.
      Fosta secțiune III din anexa I, anexele VIII și IX au fost încorporate la sfârșitul textului capitolului relevant (capitolul privind plângerile – formular de înaintare a plângerilor privind presupuse ajutoare de stat ilegale, capitolul privind ajutorul pentru transportul maritim, respectiv capitolul privind asigurarea de credit la export pe termen scurt din Orientările privind ajutorul de stat).

         (1)  Aceste capitole ar putea fi încă relevante pentru evaluarea ajutorului de stat ilegal și sunt, în consecință, încă disponibile pe website-ul Autorității (lista capitolelor eliminate).

      ANEXA II
      NOU CAPITOL AL ORIENTĂRILOR PRIVIND AJUTORUL DE STAT
      NORME APLICABILE PENTRU EVALUAREA AJUTORULUI DE STAT ILEGAL
      Un număr de instrumente aprobate de Autoritatea de Supraveghere a AELS (denumită în continuare „Autoritatea”) de-a lungul anilor conțin o dispoziție care prevede că ajutoarele de stat ilegale, adică ajutoarele intrate în vigoare cu încălcarea articolului 1 alineatul (3) din partea I a Protocolului 3 la Acordul privind Autoritatea de Supraveghere și Curtea de Justiție (1), trebuie să fie evaluate în conformitate cu textele aflate în vigoare în momentul acordării ajutorului. Acesta este, de exemplu, cazul capitolului din Orientările Autorității care vizează ajutoarele de stat privind protecția mediului.
      În scopul transparenței și al siguranței juridice, Autoritatea informează statele AELS și părțile terțe că s-a hotărât continuarea punerii în aplicare pentru toate instrumentele a aceleiași norme care indică modul discreționar în care Autoritatea va acționa în scopul evaluării compatibilității ajutoarelor de stat cu funcționarea Acordului AELS. În consecință, Autoritatea trebuie să evalueze întotdeauna compatibilitatea ajutoarelor de stat ilegale cu funcționarea Acordului SEE în conformitate cu criteriile de fond expuse în orice instrument aflat în vigoare în momentul acordării ajutoarelor.
      Aceasta nu aduce atingere normelor mai specifice conținute în capitolul din Orientările Autorității privind ajutoarele de stat pentru salvarea și restructurarea întreprinderilor aflate în dificultate.
      Aceasta nu aduce atingere interpretării actelor din domeniul ajutoarelor de stat încorporate în Acordul SEE.

         (1)  Acordul dintre statele AELS privind instituirea unei Autorități de Supraveghere și a unei Curți de Justiție, denumit „Acordul privind Autoritatea de Supraveghere și Curtea de Justiție”.

      ANEXA III
      NOUA STRUCTURĂ A ORIENTĂRILOR PRIVIND AJUTORUL DE STAT

                  Titlu

                  Capitol anterior

                  Modificări

                  Cuprins

            Partea I:   Prefață

                  Introducere

                  1

                  Temei juridic și dispoziții generale

                  2

            Partea II:   Norme procedurale

                  Norme aplicabile pentru evaluarea ajutorului de stat ilegal

                  Cooperarea dintre instanțele naționale și Autoritatea de Supraveghere a AELS în domeniul ajutoarelor de stat

                  9A

                  Plângere – formular de prezentare a plângerilor privind presupuse ajutoare de stat ilegale

                  9B

                  Confidențialitatea profesională în deciziile privind ajutoarele de stat

                  9C

            Partea III:   Norme pentru ajutoare orizontale

                  Ajutoare pentru microîntreprinderi și pentru întreprinderi mici și mijlocii (IMM-uri)

                  10

                  Ajutoare regionale naționale 2007-2013

                  25B

                  Ajutoare de stat în vederea promovării investițiilor de capital de risc în întreprinderile mici și mijlocii

                  10B

                  Ajutoare pentru cercetare, dezvoltare și inovație

                  14

                  Ajutoare pentru protecția mediului

                  15

                  Ajutoare pentru salvarea și restructurarea întreprinderilor aflate în dificultate

                  16

            Partea IV:   Norme sectoriale specifice

                  Metodologie de analizare a ajutoarelor de stat asociate costurilor irecuperabile

                  21

                  Ajutoare pentru salvare și restructurare și ajutoare de închidere pentru sectorul siderurgic

                  22

                  Ajutoare pentru transportul maritim

                  24A

                  Ajutoare de stat pentru construcții navale

                  24B

                  Punerea în aplicare a normelor privind ajutoarele de stat pentru serviciul public de radiodifuziune

                  24C

                  Ajutoare pentru sectorul aviatic

                  30

                  Finanțarea aeroporturilor și ajutoare de inaugurare pentru linii ariene care pleacă de pe aeroporturi regionale

                  30A

                  Ajutoare pentru construcții navale acordate ca asistență pentru dezvoltare unei țări în curs de dezvoltare

                  31

            Partea V:   Instrumente de ajutor specifice

                  Garanții de stat

                  17

                  Asigurarea de credit la export pe termen scurt

                  17A

                  Punerea în aplicare a normelor privind ajutorul de stat pentru măsurile asociate fiscalității întreprinderilor

                  17B

                  Elemente de ajutor de stat în vânzările de terenuri și clădiri de către autoritățile publice

                  18B

            Partea VI:   Norme privind deținerea întreprinderilor de către stat, ajutoare pentru întreprinderile publice și serviciile de interes general

                  Ajutoare de stat sub formă de compensații de serviciu public

                  18C

                  Proprietăți ale autorităților publice

                  19

                  Punerea în aplicare a dispozițiilor privind ajutoarele de stat pentru întreprinderile publice în sectorul manufacturier

                  20

            Partea VII:   Altele

                  Conversie între valutele naționale și moneda euro

                  33

                  Rate de referință și de actualizare și rate ale dobânzii care trebuie aplicate pentru recuperarea ajutoarelor ilegale

                  34


title: Decizia Comisiei din 27 septembrie 2004 de modificare a Deciziei 2004/432/CE privind aprobarea planurilor de supraveghere a reziduurilor prezentate de țările terțe în conformitate cu Directiva 96/23/CE a Consiliului [notificată cu numărul C(2004) 3522]Text cu relevanță pentru SEE.

text:
Anunţ juridic important

|

32004D0685

Official Journal L 312 , 09/10/2004 P. 0019 - 0023 Official Journal L 267 , 12/10/2005 P. 0185 - 0189

		20040927Decizia Comisieidin 27 septembrie 2004de modificare a Deciziei 2004/432/CE privind aprobarea planurilor de supraveghere a reziduurilor prezentate de țările terțe în conformitate cu Directiva 96/23/CE a Consiliului[notificată cu numărul C(2004) 3522](Text cu relevanță pentru SEE)(2004/685/CE)COMISIA COMUNITĂȚILOR EUROPENE,având în vedere Tratatul de instituire a Comunității Europene,având în vedere Directiva 96/23/CE a Consiliului din 29 aprilie 1996 privind măsurile de control care se aplică anumitor substanțe și reziduurilor acestora existente în animalele vii și în produsele obținute de la acestea și de abrogare a directivelor 85/358/CEE și 86/469/CEE și a deciziilor 89/187/CEE și 91/664/CEE [1], în special articolul 29 alineatul (1) paragraful al patrulea,întrucât:(1) În temeiul Directivei 96/23/CE, înscrierea și menținerea pe liste, prevăzute de legislația comunitară, a țărilor terțe din care statele membre sunt autorizate să importe animale și produse prime de origine animală (denumite în continuare "produse") reglementate de prezenta directivă sunt condiționate de prezentarea, de către țările terțe în cauză, a unui plan care precizează garanțiile pe care le oferă în materie de supraveghere a grupurilor de reziduuri și substanțe prevăzute de prezenta directivă. Prezenta directivă stabilește, de asemenea, anumite cerințe în ceea ce privește termenul de prezentare a planurilor.(2) Decizia 2004/432/CE a Comisiei [2] stabilește lista țărilor terțe care au prezentat un plan de supraveghere a reziduurilor precizând garanțiile pe care le oferă în conformitate cu cerințele prezentei directive.(3) Anumite țări terțe au prezentat Comisiei planuri de supraveghere a reziduurilor privind animalele și produsele care nu sunt prevăzute în Decizia 2004/432/CE. Evaluarea acestor planuri și informațiile suplimentare solicitate de către Comisie aduc garanții suficiente în ceea ce privește supravegherea reziduurilor în aceste țări pentru animalele și produsele în cauză. Prin urmare, ar trebui să se introducă aceste animale și produse pe lista pentru țările terțe în cauză.(4) Prin urmare, Decizia 2004/432/CE ar trebui modificată în consecință.(5) Măsurile prevăzute de prezenta directivă sunt conforme cu avizul Comitetului permanent pentru lanțul alimentar și sănătatea animală,ADOPTĂ PREZENTA DECIZIE:Articolul 1Anexa la Decizia 2004/432/CE se înlocuiește cu textul prevăzut în anexa la prezenta decizie.Articolul 2Prezenta decizie se aplică de la data de 12 octombrie 2004.Articolul 3Prezenta decizie se adresează statelor membre.Adoptată la Bruxelles, 27 septembrie 2004.Pentru ComisieDavid ByrneMembru al Comisiei[1] JO L 125, 23.5.1996, p. 10. Directivă, astfel cum a fost modificată ultima dată prin Regulamentul (CE) nr. 882/2004 al Parlamentului European și al Consiliului (JO L 165, 30.4.2004, p. 1).[2] JO L 154, 30.4.2004, p. 44 (versiune corectată în JO L 189, 27.5.2004, p. 33).--------------------------------------------------20040927ANEXĂ"20040927"ANEXĂCod ISO2 | Țara | Bovine | Ovine/caprine | Porcine | Ecvidee | Păsări de curte | Acvacultură | Lapte | Ouă | Iepuri | Vânat sălbatic | Vânat de crescătorie | Miere |AD | Andora [1] | X | X | | X | | | | | | | | |AE | Emiratele Arabe Unite | | | | | | X | | | | | | |AF | Afganistan | | X [2] | | | | | | | | | | |AL | Albania | | X | | | | X | | | | | | |AN | Antilele Olandeze | | | | | | | X [3] | | | | | |AR | Argentina | X | X | X [2] | X | X | X | X | X | X | X | X | X |AU | Australia | X | X | X | X | X | X | X | X | X | X | X | X |BD | Bangladesh | | X [2] | | | | X | | | | | | |BG | Bulgaria | X | X | X | X [4] | X | X | X | X | | X | X | X |BH | Bahreïn | | X [2] | | | | | | | | | | |BR | Brazilia | X | X [2] | X | X | X | X | X | | | | X | X |BW | Botswana | X | | | | | | | | | | X | |BY | Belarus | | | | X [4] | | | | | | | | |BZ | Belize | | | | | | X | | | | | | X |CA | Canada | X | X | X | X | X | X | X | X | | X | X | X |CH | Elveția | X | X | X | X | X | X | X | X | | | | X [3] |CL | Chile | X | X [5] | X | X [2] | X | X | | | | X | | X |CN | China | | X [2] | X [2] | | X | X | | | X | | | X |CO | Columbia | | | | | | X | X | | | | | |CR | Costa Rica | X [2] | X [2] | X [2] | | | X | | | | | | |CS | Serbia și Muntenegru [6] | X | X | X | X [4] | | | | | | | | X |CU | Cuba | | | | | | X | | | | | | X |EC | Ecuador | | | | | | X | | | | | | |EG | Egipt | | X [2] | | | | | | | | | | |ER | Eritreea | | | | | | X | | | | | | |FK | Insulele Falkland | | X | | | | | | | | | | |FO | Insulele Feroe | | | | | | X | | | | | | |GL | Groenlanda | | X | | X [4] | | | | | | X | X | |GT | Guatemala | | | | | | X | | | | | | X |HK | Hong Kong | | | | | X [3] | X [3] | | | | | | |HN | Honduras | | X [2] | | | | X | | | | | | |HR | Croația | X | X | X | X [4] | X | X | X | X | X | X | X | X |ID | Indonezia | | | | | | X | | | | | | |IL | Israel | | | | | X | X | X | X | | | X | X |IN | India | X [2] | X [2] | | | | X | X | X | | | | X |IR | Iran | | X [2] | | | | X | | | | | | |IS | Islanda | X | X | X | X | | X | X | | | | X [3] | |JM | Jamaica | | | | | | X | | | | | | X |JP | Japonia | | X [2] | | | | X | | | | | | |KE | Кения | | | | | | | | | | | | X |KR | Coreea de Sud | | | | | | X | | | | | | |KW | Kuweit | | X [2] | | | | | | | | | | |LB | Liban | | X [2] | | | | | | | | | | |LK | Sri Lanka | | | | | | X | | | | | | |MA | Maroc | | X [2] | | X [4] | | X | | | | | | |MD | Moldova | | | | | | | | | | | | X |MG | Madagascar | | | | | | X | | | | | | |MK | Fosta Republică Yugoslavă a Macedoniei [7] | X | X | | X [4] | | | X | | | | | |MN | Mongolia | | X [2] | | | | | | | | | | |MX | Mexic | X | X [2] | | X | X | X | X | X | X | | | X |MY | Malaezia | | | | | X [8] | X | | | | | | |MZ | Mozambic | | | | | | X | | | | | | |NA | Namibia | X | X | | | | X | | | | X | X | |NC | Noua Caledonie | X | | | | | X | | | | X | X | |NI | Nicaragua | X [2] | X [2] | | | | X | | | | | | X |NO | Norvegia [9] | X | X | X | | X | X | X | X | | X | X | X |NZ | Noua Zeelandă | X | X | | X | | X | X | | | X | X | X |OM | Oman | X [2] | X [2] | | | | X | | | | | | |PA | Panama | X | X [2] | | | | X | | | | | | |PE | Peru | | X [2] | | | X | X | | | | | | |PH | Filipine | | | | | | X | | | | | | |PK | Pakistan | X [2] | X [2] | | | | | | | | | | |PY | Paraguay | X | X [2] | | | | | | | | | | X |RO | România | X | X | X | X | X | X | X | X | X | X | X | X |RU | Rusia | X | X | X | X [4] | X | | X | X | | | X [10] | X |SC | Seychelles | | | | | | X | | | | | | |SG | Singapore | X [3] | | X [3] | | X [3] | X [3] | X [3] | | | | | |SM | San Marino [11] | X | | X | | | | | | | | | X |SR | Suriname | | | | | | X | | | | | | |SV | El Salvador | | | | | | | | | | | | X |SY | Siria | | X [2] | | | | | | | | | | |SZ | Swaziland | X | | | | | | | | | | | |TH | Thailanda | | | | | X | X | | | | | | X |TM | Turkmenistan | | X [2] | | | | | | | | | | |TN | Tunisia | | X [2] | | X [4] | X | X | | | | X | X | |TR | Turcia | | X [2] | | | | X | | | | | | X |TW | Taiwan | | | | | | X | | | | | | X |TZ | Tanzania | | | | | | | | | | | | X |UA | Ucraina | | | | X [4] | | | | | | | | X |US | Statele Unite | X | X | X | X | X | X | X | X | X | X | X | X |UY | Uruguay | X | X | | X | | X | X | | X | X | X | X |UZ | Uzbekistan | | X [2] | | | | | | | | | | |VE | Venezuela | | | | | | X | | | | | | |VN | Vietnam | | | | | | X | | | | | | X |YT | Mayotte | | | | | | X | | | | | | |ZA | Africa de Sud | X | X | X | | X | | X | | | X | X | X |ZM | Zambia | | | | | | | | | | | | X |ZW | Zimbabwe | X | | | | | X | | | | | X | |"[1] Plan inițial de supraveghere a reziduurilor aprobat de subgrupul veterinar CE/Andora (în temeiul Deciziei nr. 2/1999 a Comitetului mixt CE/Andora din 22 decembrie 1999) (JO L 31, 5.2.2000, p. 84).[2] Numai intestine."[3] Țări terțe care utilizează numai materii prime care provin din alte țări terțe autorizate pentru producerea de produse alimentare.[4] Exporturi de cai vii destinați numai sacrificării (numai animale destinate producției de alimente).[5] Numai ovine.[6] Cu excepția Kosovo, astfel cum este definit prin Rezoluția 1244 a Consiliului de Securitate al Organizației Națiunilor Unite din 10 iunie 1999.[7] Denumire adecvată încă în discuție la ONU.[8] Numai Malaezia peninsulară (occidentală).[9] Plan de supraveghere aprobat în temeiul Deciziei Autorității de supraveghere AELS nr. 223/96/COL din 4 decembrie 1996 (JO L 78, 20.3.1977, p. 38).[10] Numai pentru renii din regiunea Mourmansk.[11] Plan de supravehere aprobat în temeiul Deciziei nr. 1/94 a Comitetului de cooperare CE-San Marino din 28 iunie 1994 (JO L 238, 13.9.1994, p. 25).--------------------------------------------------


title: 2007/840/CE: Decizia Consiliului din 29 noiembrie 2007 privind încheierea Acordului dintre Comunitatea Europeană și Ucraina privind facilitarea eliberării vizelor

text:
               18.12.2007

               RO

               Jurnalul Oficial al Uniunii Europene

               L 332/66

         DECIZIA CONSILIULUI
   din 29 noiembrie 2007
   privind încheierea Acordului dintre Comunitatea Europeană și Ucraina privind facilitarea eliberării vizelor
   (2007/840/CE)
   CONSILIUL UNIUNII EUROPENE,
   având în vedere Tratatul de instituire a Comunității Europene, în special articolul 62 punctul 2 litera (b) punctele (i) și (ii), coroborat cu articolul 300 alineatul (2) primul paragraf prima teză și cu articolul 300 alineatul (3) primul paragraf,
   având în vedere propunerea Comisiei,
   având în vedere avizul Parlamentului European (1),
   întrucât:

               (1)

               Comisia a negociat, în numele Comunității Europene, un acord cu Ucraina privind facilitarea eliberării vizelor.

               (2)

               Acordul a fost semnat, în numele Comunității Europene, la 18 iunie 2007, sub rezerva posibilității încheierii sale la o dată ulterioară, în conformitate cu decizia Consiliului adoptată la 12 iunie 2007.

               (3)

               Prezentul acord ar trebui aprobat.

               (4)

               Acordul instituie un Comitet mixt de gestionare a acordului, care își poate adopta regulamentul de procedură. Este necesar să se prevadă o procedură simplificată pentru stabilirea poziției Comunității în această situație.

               (5)

               În conformitate cu Protocolul privind poziția Regatului Unit și a Irlandei și cu Protocolul privind integrarea acquis-ului Schengen în cadrul Uniunii Europene, anexate la Tratatul privind Uniunea Europeană și la Tratatul de instituire a Comunității Europene, Regatul Unit și Irlanda nu participă la adoptarea prezentei decizii, nu își asumă obligații în temeiul prezentei decizii și aceasta nu li se aplică.

               (6)

               În conformitate cu Protocolul privind poziția Danemarcei, anexat la Tratatul privind Uniunea Europeană și la Tratatul de instituire a Comunității Europene, Danemarca nu participă la adoptarea prezentei decizii, nu își asumă obligații în temeiul prezentei decizii și aceasta nu i se aplică,

         DECIDE:
   Articolul 1
   Acordul dintre Comunitatea Europeană și Ucraina privind facilitarea eliberării vizelor se aprobă prin prezenta decizie în numele Comunității.
   Textul acordului se atașează la prezenta decizie.
   Articolul 2
   Președintele Consiliului procedează la notificarea prevăzută la articolul 14 alineatul (1) din acord (2).
   Articolul 3
   Comisia, asistată de experți ai statelor membre, reprezintă Comunitatea în cadrul Comitetului mixt de experți, instituit prin articolul 12 din acord.
   Articolul 4
   După consultarea unui comitet special desemnat de către Consiliu, Comisia adoptă poziția Comunității în cadrul Comitetului mixt de experți în ceea ce privește adoptarea regulamentului de procedură al acestui comitet, astfel cum este prevăzut la articolul 12 alineatul (4) din acord.
   Articolul 5
   Prezenta decizie se publică în Jurnalul Oficial al Uniunii Europene.

      Adoptată la Bruxelles, 29 noiembrie 2007.

            Pentru Consiliu

            Președintele

         M. LINO

      (1)  Aviz adoptat la 13 noiembrie 2007 (nepublicat încă în Jurnalul Oficial).

      (2)  Data intrării în vigoare a acordului va fi publicată în Jurnalul Oficial al Uniunii Europene de către Secretariatul General al Consiliului.
    ---documentbreak---

               18.12.2007

               RO

               Jurnalul Oficial al Uniunii Europene

               L 332/68

         ACORD
   între Comunitatea Europeană și Ucraina privind facilitarea eliberării vizelor
   COMUNITATEA EUROPEANĂ,
   denumită în continuare „Comunitatea”, și
   UCRAINA,
   denumite în continuare „părțile”,
   ÎN VEDEREA dezvoltării în continuare a relațiilor cordiale între părțile contractante și din dorința de a facilita contactele între persoane ca o condiție esențială pentru o dezvoltare constantă a legăturilor economice, umanitare, culturale, științifice și de altă natură, prin facilitarea eliberării vizelor pentru cetățenii ucraineni;
   DORIND să reglementeze regimul călătoriilor reciproce ale cetățenilor Ucrainei și ai statelor membre ale Uniunii Europene;
   AVÂND ÎN VEDERE că, începând cu 1 mai 2005, cetățenii UE sunt scutiți de obligativitatea vizelor atunci când călătoresc în Ucraina pentru o perioadă de până la 90 de zile sau când tranzitează teritoriul Ucrainei;
   RECUNOSCÂND că, în cazul în care Ucraina ar reintroduce obligativitatea vizelor pentru cetățenii UE, aceleași facilități acordate în baza prezentului acord cetățenilor ucraineni ar fi în mod automat aplicate cetățenilor UE, în baza principiului reciprocității;
   AVÂND ÎN VEDERE Planul de acțiune politică UE-Ucraina, care menționează că se va iniția un dialog constructiv între UE și Ucraina referitor la facilitarea eliberării vizelor, în vederea pregătirii de negocieri privind un acord de facilitare a eliberării vizelor, ținând seama de necesitatea de a face progrese în cadrul negocierilor în curs pentru un acord de readmisie CE-Ucraina;
   RECUNOSCÂND că facilitarea eliberării vizelor nu ar trebui să conducă la migrație ilegală și acordând o atenție deosebită securității și readmisiei;
   RECUNOSCÂND introducerea regimului de călătorie fără viză pentru cetățenii Ucrainei ca o perspectivă pe termen lung;
   ȚINÂND SEAMA de Protocolul privind poziția Regatului Unit și a Irlandei și de Protocolul privind integrarea acquis-ului Schengen în cadrul Uniunii Europene, anexate la Tratatul privind Uniunea Europeană și la Tratatul de instituire a Comunității Europene, și confirmând că prevederile prezentului acord nu se aplică Regatului Unit și Irlandei;
   ȚINÂND SEAMA de Protocolul privind poziția Danemarcei, anexat la Tratatul privind Uniunea Europeană și la Tratatul de instituire a Comunității Europene, și confirmând că prevederile prezentului acord nu se aplică Regatului Danemarcei,
   CONVIN DUPĂ CUM URMEAZĂ:
   Articolul 1
   Scopul și domeniul de aplicare
   (1)   Scopul prezentului acord este de a facilita eliberarea vizelor pentru cetățenii ucraineni, pentru o perioadă de ședere de până la 90 de zile, în decurs de 180 de zile.
   (2)   În cazul în care Ucraina reintroduce obligativitatea vizelor pentru cetățenii UE sau pentru anumite categorii de cetățeni UE, aceleași facilități acordate în baza prezentului acord cetățenilor ucraineni se aplică în mod automat cetățenilor UE în cauză, pe bază de reciprocitate.
   Articolul 2
   Dispoziții generale
   (1)   Facilitățile referitoare la vize prevăzute în prezentul acord se aplică cetățenilor Ucrainei numai în măsura în care aceștia nu sunt scutiți de obligativitatea vizelor în temeiul actelor cu putere de lege și al reglementărilor administrative ale Comunității sau ale statelor membre, în temeiul prezentului acord sau al altor acorduri internaționale.
   (2)   În domeniile care nu sunt acoperite de prevederile prezentului acord, ca, de exemplu, refuzul de eliberare a unei vize, recunoașterea documentelor de călătorie, dovada mijloacelor suficiente de subzistență, refuzul intrării și măsurile de expulzare, se aplică după caz legislația națională a Ucrainei, cea a statelor membre sau legislația comunitară.
   Articolul 3
   Definiții
   În sensul prezentului acord:

               (a)

               „stat membru” înseamnă orice stat membru al Uniunii Europene, cu excepția Regatului Danemarcei, a Irlandei și a Regatului Unit;

               (b)

               „cetățean al Uniunii Europene” înseamnă un resortisant al unui stat membru, astfel cum este definit acesta din urmă la litera (a);

               (c)

               „cetățean al Ucrainei” înseamnă orice persoană care deține cetățenia Ucrainei;

               (d)

               „viză” înseamnă o autorizație eliberată de un stat membru sau o decizie adoptată de un astfel de stat, care este necesară în scopul:

                           —

                           de a intra pe teritoriul unuia sau al mai multor state membre în vederea unei șederi de cel mult 90 de zile în total;

                           —

                           de a intra pe teritoriului unuia sau al mai multor state membre în vederea tranzitării acestuia;

               (e)

               „persoană care rezidă în mod legal” înseamnă un cetățean al Ucrainei autorizat sau îndreptățit să stea mai mult de 90 de zile pe teritoriul unui stat membru, în temeiul legislației comunitare sau naționale.

         Articolul 4
   Documente justificative privind scopul călătoriei
   (1)   Pentru următoarele categorii de cetățeni ai Ucrainei, sunt suficiente următoarele documente pentru justificarea scopului călătoriei pe teritoriul celeilalte părți:

               (a)

               pentru membrii delegațiilor oficiale care, ca urmare a unei invitații oficiale adresate Ucrainei, participă la reuniuni, consultări, negocieri sau programe de schimb, precum și la evenimente organizate pe teritoriul unuia dintre statele membre de către organizații interguvernamentale:

                           —

                           o scrisoare emisă de o autoritate ucraineană, care să confirme că solicitantul este un membru al delegației sale care călătorește pe teritoriul celeilalte părți în scopul participării la evenimentele menționate anterior, scrisoare însoțită de o copie a invitației oficiale;

               (b)

               pentru oamenii de afaceri și reprezentanții organizațiilor de afaceri:

                           —

                           o solicitare scrisă din partea unei persoane juridice sau societăți comerciale gazdă sau din partea unui birou sau filială a unei astfel de persoane juridice sau societăți comerciale, din partea unor autorități locale și naționale ale statelor membre sau a comitetelor de organizare a târgurilor și a expozițiilor, a conferințelor și a simpozioanelor organizate pe teritoriile statelor membre;

               (c)

               pentru conducătorii auto care prestează servicii de transport internațional de mărfuri și pasageri către teritoriile statelor membre, cu vehicule înmatriculate în Ucraina:

                           —

                           o solicitare scrisă din partea asociației naționale a transportatorilor din Ucraina care prestează servicii de transport rutier internațional, care să prevadă scopul, durata și frecvența călătoriilor;

               (d)

               pentru membrii echipajelor de tren, ale vagoanelor frigorifice și ale locomotivelor trenurilor internaționale, care călătoresc pe teritoriile statelor membre:

                           —

                           o solicitare scrisă din partea companiei de căi ferate competente din Ucraina, în care se specifică scopul, durata și frecvența călătoriilor;

               (e)

               pentru jurnaliști:

                           —

                           un certificat sau un alt document eliberat de o organizație profesională, care să demonstreze că persoana în cauză este un jurnalist calificat, precum și un document eliberat de angajatorul acestuia, care stipulează că scopul călătoriei îl reprezintă îndeplinirea unei activități de natură jurnalistică;

               (f)

               pentru persoanele care participă la activități științifice, culturale și artistice, inclusiv programe de schimb între universități și de altă natură:

                           —

                           o invitație scrisă din partea unei organizații-gazdă de a participa la aceste activități;

               (g)

               pentru elevii, studenții instituțiilor universitare și postuniversitare și profesorii însoțitori care efectuează călătorii de studii sau educaționale, inclusiv în cadrul programelor de schimb, precum și al altor activități conexe educației școlare:

                           —

                           o invitație scrisă sau o adeverință de înscriere din partea universității, colegiului sau școlii-gazdă, carnete de student sau certificate privind cursurile care vor fi urmate;

               (h)

               pentru participanții la evenimente sportive internaționale și persoanele care îi însoțesc în calitate profesională:

                           —

                           o invitație scrisă din partea organizației-gazdă: autorități competente, federații sportive și comitete olimpice naționale ale statelor membre;

               (i)

               pentru participanții la programe oficiale de schimb organizate de orașe înfrățite:

                           —

                           o invitație scrisă din partea conducătorilor administrativi/primarilor acestor orașe;

               (j)

               pentru rudele apropiate — soț/soție, copii (inclusiv copii adoptați), părinți (inclusiv tutori), bunici și nepoți — care vizitează cetățeni ucraineni care rezidă în mod legal pe teritoriul statelor membre:

                           —

                           o invitație scrisă din partea persoanei-gazdă;

               (k)

               pentru rudele care participă la ceremonii funerare:

                           —

                           un document oficial care să confirme decesul, precum și gradul de rudenie sau alt tip de legătură dintre solicitant și decedat;

               (l)

               pentru vizitarea cimitirelor civile și militare:

                           —

                           un document oficial care să confirme existența și conservarea mormântului, precum și legătura de familie sau alt tip de legătură dintre solicitant și decedat;

               (m)

               pentru vizite în scopuri medicale:

                           —

                           un document oficial din partea instituției medicale, care să confirme necesitatea îngrijirii medicale în această instituție și dovada mijloacelor financiare suficiente pentru achitarea tratamentului medical.

         (2)   Invitația scrisă menționată la alineatul (1) al prezentului articol cuprinde următoarele elemente:

               (a)

               pentru persoana invitată: numele și prenumele, data nașterii, sexul, cetățenia, numărul actului de identitate, perioada și scopul călătoriei, numărul intrărilor și numele minorilor care însoțesc persoana invitată;

               (b)

               pentru persoana care invită: numele, prenumele și adresa; sau

               (c)

               pentru persoana juridică, societatea comercială sau organizația care invită: denumirea completă, adresa; și

                           —

                           în cazul în care invitația este depusă de o organizație, numele și funcția persoanei care o semnează;

                           —

                           în cazul în care persoana care invită este o persoană juridică sau societate comercială ori un birou sau filială a unei astfel de persoane juridice sau societăți comerciale stabilite pe teritoriul unui stat membru, numărul de înregistrare astfel cum este prevăzut în legislația națională a statului membru în cauză.

         (3)   Pentru categoriile de persoane menționate la alineatul (1) al prezentului articol, toate categoriile de vize sunt eliberate în conformitate cu procedura simplificată, fără a se mai cere altă justificare, invitație sau validare referitoare la scopul călătoriei, prevăzută în temeiul legislației statelor membre.
   Articolul 5
   Eliberarea vizei cu intrări multiple
   (1)   Misiunile diplomatice și oficiile consulare ale statelor membre eliberează vize cu intrări multiple cu termen de valabilitate de până la cinci ani, pentru următoarele categorii de persoane:

               (a)

               membri ai guvernelor și ai parlamentelor naționale și regionale, ai curților constituționale și ai curților supreme, dacă aceștia nu sunt scutiți de obligativitatea vizelor prin prezentul acord, în vederea exercitării îndatoririlor ce le revin, cu termen de valabilitate limitat la durata mandatului pentru funcția deținută, în cazul în care aceasta nu depășește cinci ani;

               (b)

               membri permanenți ai delegațiilor oficiale care, ca urmare a unei invitații oficiale adresate Ucrainei, participă în mod regulat la reuniuni, consultări, negocieri sau programe de schimb, precum și la evenimente organizate pe teritoriul statelor membre de organizații interguvernamentale;

               (c)

               soți (soții) și copii (inclusiv copii adoptați), cu vârsta sub 21 de ani sau care sunt în întreținere și părinți (inclusiv tutori) care vizitează cetățeni ai Ucrainei care rezidă în mod legal pe teritoriul statelor membre, cu valabilitate limitată la cea a permisului de ședere al acestora;

               (d)

               oameni de afaceri și reprezentanți ai organizațiilor de afaceri care călătoresc în mod regulat în statele membre;

               (e)

               jurnaliști.

         (2)   Misiunile diplomatice și oficiile consulare ale statelor membre eliberează vize cu intrări multiple cu termen de valabilitate de până la un an pentru următoarele categorii de persoane, cu condiția ca, în decursul anului precedent cererii aceștia să fi obținut cel puțin o viză, să o fi utilizat în conformitate cu legislația privind intrarea și șederea pe teritoriul statului vizitat și să existe motive pentru solicitarea unei vize cu intrări multiple:

               (a)

               conducători auto care prestează servicii de transport internațional de mărfuri și pasageri către teritoriile statelor membre, cu vehicule înmatriculate în Ucraina;

               (b)

               membri ai echipajelor de tren, ale vagoanelor frigorifice și ale locomotivelor trenurilor internaționale, care călătoresc pe teritoriile statelor membre;

               (c)

               persoane care participă la activități științifice, culturale și artistice, inclusiv programe de schimb între universități și de altă natură, care călătoresc în mod regulat în statele membre;

               (d)

               participanți la evenimente sportive internaționale și persoane care îi însoțesc în calitate profesională;

               (e)

               participanți la programe oficiale de schimb organizate de orașe înfrățite.

         (3)   Misiunile diplomatice și oficiile consulare ale statelor membre eliberează vize cu intrări multiple cu termen de valabilitate de minimum doi ani și maximum cinci ani pentru categoriile de persoane menționate la alineatul (2) al prezentului articol, cu condiția ca în decursul ultimilor doi ani dinaintea cererii aceștia să fi utilizat vize cu intrări multiple cu o valabilitate de un an, în conformitate cu legislația privind intrarea și șederea pe teritoriul statului vizitat și motivele pentru solicitarea unei vize cu intrări multiple să fie în continuare valabile.
   (4)   Perioada totală de ședere pe teritoriul statelor membre a persoanelor la care fac referire alineatele (1) și (3) ale prezentului articol nu trebuie să depășească 90 de zile, în decurs de 180 de zile.
   Articolul 6
   Taxe pentru procesarea cererilor de viză
   (1)   Taxa pentru procesarea cererilor de vize depuse de cetățenii ucraineni este de 35 EUR. Suma menționată mai sus poate fi modificată în conformitate cu procedura prevăzută la articolul 14 alineatul (4).
   (2)   În cazul în care Ucraina reintroduce obligativitatea vizelor pentru cetățenii UE, taxa de viză percepută de Ucraina nu depășește 35 EUR sau suma convenită în cazul în care taxa este modificată în conformitate cu procedura prevăzută la articolul 14 alineatul (4).
   (3)   Statele membre percep o taxă de 70 EUR pentru procesarea vizei în situații în care cererea de viză și documentele justificative au fost depuse de către solicitant în termen de trei zile înainte de data de plecare planificată. Această prevedere nu se aplică situațiilor prevăzute la articolul 6 alineatul (4) literele (b), (c), (e), (f), (j), (k) și la articolul 7 alineatul (3). Pentru categoriile de persoane menționate la articolul 6 alineatul (4) literele (a), (d), (g), (h), (i), (l)-(n), taxa pentru situații urgente este aceeași cu cea prevăzută la articolul 6 alineatul (1).
   (4)   Sunt scutite de plata taxelor pentru procesarea cererilor de viză următoarele categorii de persoane:

               (a)

               rudele apropiate — soț/soție, copii (inclusiv copii adoptați), părinți (inclusiv tutori), bunici și nepoți — ale cetățenilor ucraineni care rezidă în mod legal pe teritoriul statelor membre;

               (b)

               membrii delegațiilor oficiale care, ca urmare a unei invitații oficiale adresate Ucrainei, participă la reuniuni, consultări, negocieri sau programe de schimb, precum și la evenimente organizate pe teritoriul unuia dintre statele membre de către organizații interguvernamentale;

               (c)

               membrii guvernelor și ai parlamentelor naționale și regionale, ai curților constituționale și curților supreme, dacă aceștia nu sunt scutiți de obligativitatea vizelor prin prezentul acord;

               (d)

               elevii, studenții instituțiilor universitare și postuniversitare și profesorii însoțitori, care călătoresc în scopul efectuării unor studii sau în scopuri educaționale;

               (e)

               persoanele cu dizabilități și persoanele care le însoțesc, dacă este cazul;

               (f)

               persoanele care au prezentat documente care dovedesc necesitatea călătoriei în scopuri umanitare, inclusiv pentru urmarea unui tratament medical urgent, precum și persoana însoțitoare, sau persoanele care participă la funeraliile unei rude apropiate sau vizitează o rudă apropiată care este grav bolnavă;

               (g)

               participanții la evenimente sportive internaționale și persoanele însoțitoare;

               (h)

               persoanele care participă la activități științifice, culturale și artistice, inclusiv programe de schimb între universități și de altă natură;

               (i)

               participanții la programe oficiale de schimb organizate de orașe înfrățite;

               (j)

               jurnaliștii;

               (k)

               pensionarii;

               (l)

               conducătorii auto care prestează servicii de transport internațional de mărfuri și pasageri către teritoriile statelor membre, cu vehicule înmatriculate în Ucraina;

               (m)

               membrii echipajelor de tren, ale vagoanelor frigorifice și ale locomotivelor trenurilor internaționale, care călătoresc pe teritoriile statelor membre;

               (n)

               copiii cu vârsta sub 18 ani și copii aflați în întreținere, cu vârsta sub 21 de ani.

         Articolul 7
   Durata procedurilor pentru procesarea cererilor de viză
   (1)   Misiunile diplomatice și oficiile consulare ale statelor membre iau o decizie privind cererea de eliberare a vizei în termen de 10 zile calendaristice de la data primirii cererii și a documentelor necesare pentru eliberarea vizei.
   (2)   Perioada de timp pentru luarea deciziei privind cererea de viză se poate prelungi până la 30 de zile calendaristice în cazuri individuale, mai ales atunci când este necesară o analiză detaliată a cererii.
   (3)   În cazuri de urgență, perioada de timp pentru luarea deciziei privind o cerere de viză se poate reduce la 2 zile lucrătoare sau mai puțin.
   Articolul 8
   Călătoriile în cazul documentelor pierdute sau furate
   Cetățenii Uniunii Europene și ai Ucrainei care și-au pierdut sau cărora le-au fost furate actele de identitate pe perioada șederii pe teritoriul Ucrainei sau al unui stat membru pot părăsi acel teritoriu în baza unor documente de identitate valabile care le conferă dreptul de a trece frontiera, eliberate de misiunile diplomatice sau de oficiile consulare ale statelor membre sau ale Ucrainei, fără viză sau altă autorizație.
   Articolul 9
   Prelungirea vizei în circumstanțe excepționale
   Cetățenii Ucrainei care nu pot părăsi teritoriul statului membru la data menționată pe viză din motive de forță majoră beneficiază gratuit de prelungirea vizei, în conformitate cu legislația aplicată de statul de destinație, pentru întreaga perioadă necesară întoarcerii acestora în statul de reședință.
   Articolul 10
   Pașapoartele diplomatice
   (1)   Cetățenii Ucrainei, posesori de pașapoarte diplomatice valabile, pot intra, ieși și tranzita fără viză teritoriile statelor membre.
   (2)   Persoanele menționate la alineatul (1) al prezentului articol pot sta pe teritoriul statelor membre pentru o perioadă de ședere de până la 90 de zile, în decurs de 180 de zile.
   Articolul 11
   Valabilitatea teritorială a vizelor
   Sub rezerva reglementărilor naționale și a normelor privind securitatea națională a statelor membre și sub rezerva reglementărilor comunitare privind vizele cu valabilitate teritorială limitată, cetățenii Ucrainei au dreptul de a călători pe teritoriul statelor membre în aceleași condiții ca și cetățenii Uniunii Europene.
   Articolul 12
   Comitetul mixt de gestionare a acordului
   (1)   Părțile instituie un Comitet mixt de experți (denumit în continuare „Comitetul”), alcătuit din reprezentanți ai Comunității Europene și ai Ucrainei. Comunitatea este reprezentată de Comisia Comunităților Europene, asistată de experți din statele membre.
   (2)   Comitetul îndeplinește, în special, următoarele atribuții:

               (a)

               monitorizează punerea în aplicare a prezentului acord;

               (b)

               propune modificări și completări la prezentul acord;

               (c)

               soluționează litigiile provenite din interpretarea sau aplicarea prevederilor prezentului acord.

         (3)   Comitetul se reunește ori de câte ori este necesar, la cererea uneia dintre părți și cel puțin o dată pe an.
   (4)   Comitetul își stabilește propriul regulament de procedură.
   Articolul 13
   Relația dintre prezentul acord și acordurile bilaterale dintre statele membre și Ucraina
   De la intrarea sa în vigoare, prezentul acord are întâietate în fața prevederilor oricărui acord sau aranjament bilateral sau multilateral încheiat între un stat membru și Ucraina, în măsura în care prevederile acordurilor sau ale aranjamentelor se referă la domenii reglementate de prezentul acord.
   Articolul 14
   Dispoziții finale
   (1)   Perzentul acord se ratifică sau se aprobă de către părți în conformitate cu procedurile respective ale acestora și intră în vigoare în prima zi a celei de a doua luni care urmează datei la care părțile se notifică reciproc asupra faptului că procedurile sus-menționate au fost încheiate.
   (2)   Prin derogare de la alineatul (1) al prezentului articol, prezentul acord nu intră în vigoare decât la data la care intră în vigoare și Acordul dintre Comunitatea Europeană și Ucraina privind readmisia persoanelor, dacă această dată este ulterioară datei menționate la alineatul (1) al prezentului articol.
   (3)   Prezentul acord se încheie pe perioadă nedeterminată, dacă nu este denunțat în conformitate cu alineatul (6) al prezentului articol.
   (4)   Prezentul acord poate fi modificat cu acordul scris al părților. Modificările intră în vigoare după ce părțile s-au notificat reciproc asupra încheierii procedurilor interne necesare în acest sens.
   (5)   Fiecare parte poate suspenda integral sau parțial prezentul acord din motive de ordine publică, de protecție a securității naționale sau a sănătății publice. Decizia de suspendare este notificată celeilalte părți cu 48 de ore înainte de intrarea sa în vigoare. Partea care a suspendat aplicarea prezentului acord va informa cealaltă parte, fără întârziere, în momentul în care motivele suspendării nu mai există.
   (6)   Fiecare parte poate denunța prezentul acord, prin notificarea scrisă adresată celeilalte părți. Prezentul acord încetează sa mai fie în vigoare după 90 de zile de la data unei astfel de notificări.

      Încheiat la Luxemburg, optsprezece iunie două mii șapte, în dublu exemplar în limbile bulgară, cehă, daneză, engleză, estonă, finlandeză, franceză, germană, greacă, maghiară, italiană, letonă, lituaniană, malteză, olandeză, polonă, portugheză, română, slovacă, slovenă, spaniolă, suedeză și ucraineană, toate textele fiind în egală măsură autentice.

         За Европейската общност
         Por la Comunidad Europea
         Za Evropské společenství
         For Det Europæiske Fællesskab
         Für die Europäische Gemeinschaft
         Euroopa Ühenduse nimel
         Για την Ευρωπαϊκή Κοινότητα
         For the European Community
         Pour la Communauté européenne
         Per la Comunità europea
         Eiropas Kopienas vārdā
         Europos bendrijos vardu
         az Európai Közösség részéről
         Għall-Komunità Ewropea
         Voor de Europese Gemeenschap
         W imieniu Wspólnoty Europejskiej
         Pela Comunidade Europeia
         Pentru Comunitatea Europeană
         Za Európske spoločenstvo
         Za Evropsko skupnost
         Euroopan yhteisön puolesta
         På Europeiska gemenskapens vägnar
         3a Євролейське Спiвтовaриство

         За Укрaйнa
         Por Ucrania
         Za Ukrajinu
         For Ukraine
         Für die Ukraine
         Ukraina nimel
         Για την Ουκρανία
         For Ukraine
         Pour l'Ukraine
         Per l'Ucraina
         Ukrainas vārdā
         Ukrainos vardu
         Ukrajna részéről
         Għall-Ukrajna
         Voor Oekraïne
         W imieniu Ukrainy
         Pela Ucrânia
         Pentru Ucraina
         Za Ukrajinu
         Za Ukrajino
         Ukrainan puolesta
         På Ukrainas vägnar
         3а Уκраїну

   PROTOCOL LA ACORD PRIVIND STATELE MEMBRE CARE NU APLICĂ INTEGRAL ACQUIS-UL SCHENGEN
   Statele membre care sunt legate de acquis-ul Schengen, dar care nu eliberează încă vize Schengen, eliberează, până la o decizie a Consiliului în acest sens, vize naționale a căror valabilitate este limitată la propriul lor teritoriu.
   Aceste state membre pot recunoaște în mod unilateral vizele Schengen și permisele de ședere în scopul tranzitării teritoriului lor, în conformitate cu Decizia nr. 895/2006/CE a Parlamentului European și a Consiliului.
   DECLARAȚIA COMUNITĂȚII EUROPENE PRIVIND ELIBERAREA VIZELOR DE SCURTĂ ȘEDERE PENTRU VIZITAREA CIMITIRELOR MILITARE ȘI CIVILE
   Misiunile diplomatice și oficiile consulare ale statelor membre eliberează, ca regulă generală, vize de scurtă ședere pentru o perioadă de maximum 14 zile persoanelor care vizitează cimitirele militare și civile.
   DECLARAțIE COMUNĂ PRIVIND DANEMARCA
   Părțile iau la cunoștință faptul că prezentul acord nu se aplică procedurilor de eliberare a vizelor de către misiunile diplomatice și oficiile consulare ale Regatului Danemarcei.
   În această situație, este de dorit ca autoritățile Danemarcei și ale Ucrainei să încheie, fără întârziere, un acord bilateral privind facilitarea eliberării vizelor în condiții similare cu cele prevăzute în Acordul dintre Comunitatea Europeană și Ucraina.
   DECLARAȚIE COMUNĂ PRIVIND REGATUL UNIT ȘI IRLANDA
   Părțile iau la cunoștință faptul că prezentul acord nu se aplică pe teritoriile Regatului Unit și Irlandei.
   În această situație, este de dorit ca autoritățile Regatului Unit, ale Irlandei și ale Ucrainei să încheie acorduri bilaterale privind facilitarea eliberării vizelor.
   DECLARAȚIE COMUNĂ PRIVIND ISLANDA ȘI NORVEGIA
   Părțile iau act de relațiile strânse existente între Comunitatea Europeană și Islanda și Norvegia, în special în temeiul Acordului din 18 mai 1999 privind asocierea acestor țări pentru punerea în aplicare, asigurarea respectării și dezvoltarea acquis-ului Schengen.
   În această situație, este de dorit ca autoritățile Norvegiei, ale Islandei și ale Ucrainei să încheie, fără întârziere, acorduri bilaterale privind facilitarea eliberării vizelor în condiții similare cu cele prevăzute în Acordul dintre Comunitatea Europeană și Ucraina.
   DECLARAȚIA COMISIEI PRIVIND MOTIVAREA DECIZIEI DE REFUZ AL VIZEI
   Recunoscând importanța transparenței pentru solicitanții de vize, Comisia Europeană reamintește că propunerea legislativă privind reformularea instrucțiunilor consulare comune referitoare la vize pentru misiunile diplomatice și oficiile consulare a fost adoptată la 19 iulie 2006 și se referă la motivarea refuzului vizei și la posibilități de recurs.
   DECLARAȚIA COMUNITĂȚII EUROPENE PRIVIND ACCESUL SOLICITANȚILOR DE VIZE ȘI ARMONIZAREA INFORMAȚIILOR PRIVIND PROCEDURA DE ELIBERARE A VIZELOR DE SCURTĂ ȘEDERE ȘI DOCUMENTELE NECESARE PENTRU DEPUNEREA CERERII DE VIZĂ DE SCURTĂ ȘEDERE
   Recunoscând importanța transparenței pentru solicitanții de vize, Comunitatea Europeană reamintește că propunerea legislativă privind reformularea instrucțiunilor consulare comune pentru misiuni diplomatice și oficii consulare în ceea ce privește vizele a fost adoptată la 19 iulie 2006 de către Comisia Europeană și se referă la condițiile de acces al solicitanților de vize la misiunile diplomatice și oficiile consulare ale statelor membre.
   În ceea ce privește informațiile care trebuie puse la dispoziția solicitanților de viză, Comunitatea Europeană consideră că trebuie adoptate măsuri adecvate:

               —

               în general, pentru redactarea unor informații de bază pentru solicitanți privind procedura și condițiile de îndeplinit pentru obținerea vizelor și valabilitatea acestora;

               —

               Comunitatea Europeană întocmește o listă de cerințe minime în scopul de a se asigura că solicitanților ucraineni de viză li se pun la dispoziție informațiile de bază coerente și uniforme și că li se cere să depună, în principiu, aceleași documente justificative.

         Informațiile menționate mai sus vor fi diseminate pe scară largă (pe avizierele consulatelor, în broșuri, pagini de internet etc.).
   Misiunile diplomatice și oficiile consulare ale statelor membre furnizează informații privind posibilitățile existente în cadrul acquis-ului Schengen de a facilita eliberarea vizelor de scurtă ședere, de la caz la caz.
   PROIECT DE DECLARAȚIE POLITICĂ PRIVIND MICUL TRAFIC DE FRONTIERĂ
   DECLARAȚIA POLONIEI, UNGARIEI, REPUBLICII SLOVACE ȘI ROMÂNIEI
   Republica Ungară, Republica Polonă, Republica Slovacă și România, începând de la data aderării la UE, își declară dorința de a începe negocierea acordurilor bilaterale cu Ucraina în scopul punerii în aplicare a regimului privind micul trafic de frontieră, stabilit prin Regulamentul CE adoptat la 5 octombrie 2006 de instituire a normelor privind micul trafic de frontieră la frontierele terestre externe ale statelor membre și de modificare a Convenției Schengen.


title: 2008/539/CE: Decizia Parlamentului European din 24 aprilie 2007 privind descărcarea de gestiune pentru execuția bugetului celui de-al șaselea, de-al șaptelea, de-al optulea și de-al nouălea Fond European de Dezvoltare aferent exercițiului financiar 2005

text:
               15.7.2008

               RO

               Jurnalul Oficial al Uniunii Europene

               L 187/189

         DECIZIA PARLAMENTULUI EUROPEAN
   din 24 aprilie 2007
   privind descărcarea de gestiune pentru execuţia bugetului celui de-al şaselea, de-al şaptelea, de-al optulea şi de-al nouălea Fond European de Dezvoltare aferent exerciţiului financiar 2005
   (2008/539/CE)
   PARLAMENTUL EUROPEAN,
   având în vedere raportul Comisiei privind urmările deciziilor privind descărcarea de gestiune din 2004 [COM(2006) 0641 şi anexa sa SEC(2006) 1376],
   având în vedere situaţiile financiare şi conturile de venituri şi cheltuieli ale celui de-al şaselea, de-al şaptelea, de-al optulea şi de-al nouălea Fond European de Dezvoltare pentru exerciţiul financiar 2005 [COM(2006) 0429 – C6-0264/2006] (1),
   având în vedere raportul privind gestiunea financiară a celui de-al şaselea, de-al şaptelea, de-al optulea şi de-al nouălea Fond European de Dezvoltare pentru exerciţiul financiar 2005 [COM(2006) 0405],
   având în vedere Raportul anual al Curţii de Conturi privind activităţile finanţate de cel de-al şaselea, de-al şaptelea, de-al optulea şi de-al nouălea Fond European de Dezvoltare pentru exerciţiul financiar 2005, însoţit de răspunsurile instituţiilor verificate (2),
   având în vedere declaraţia de asigurare privind fiabilitatea conturilor şi legalitatea şi regularitatea tranzacţiilor subiacente, întocmită de Curtea de Conturi în temeiul articolului 248 din Tratatul CE (3),
   având în vedere Recomandările Consiliului din 27 februarie 2007 (6061/2007 – C6-0094/2007, 6062/2007 – C6-0095/2007, 6063/2007 – C6-0096/2007, 6064/2007 – C6-0097/2007),
   având în vedere articolul 33 din Acordul intern din 20 decembrie 1995 dintre reprezentanţii guvernelor statelor membre, reuniţi în cadrul Consiliului, privind finanţarea şi gestionarea ajutoarelor Comunităţii în cadrul celui de-al doilea protocol financiar al celei de-a patra convenţii ACP-CE (4),
   având în vedere articolul 32 din Acordul intern din 18 septembrie 2000 dintre reprezentanţii guvernelor statelor membre, reuniţi în cadrul Consiliului, privind finanţarea şi gestionarea ajutoarelor Comunităţii în cadrul protocolului financiar al Acordului de parteneriat între ţările din Africa, Caraibe şi Pacific şi Comunitatea Europeană şi statele sale membre, semnat la Cotonou (Benin) la 23 iunie 2000, şi privind alocarea ajutoarelor financiare destinate ţărilor şi teritoriilor de peste mări, pentru care se aplică dispoziţiile părţii a patra din Tratatul CE (5),
   având în vedere articolul 276 din Tratatul CE,
   având în vedere articolul 74 din Regulamentul financiar din 16 iunie 1998 aplicabil cooperării pentru finanţarea dezvoltării în temeiul celei de-a patra Convenţii ACP-CE (6),
   având în vedere articolul 119 din Regulamentul financiar din 27 martie 2003 aplicabil celui de-al nouălea Fond European de Dezvoltare (7),
   având în vedere articolul 70, articolul 71 a treia liniuţă şi anexa V la Regulamentul său de procedură,
   având în vedere raportul Comisiei pentru control bugetar şi avizul Comisiei pentru dezvoltare (A6-0115/2007),

               A.

               întrucât în declaraţia sa de asigurare privind Fondurile Europene de Dezvoltare, Curtea de Conturi a concluzionat că, cu anumite excepţii, conturile pentru exerciţiul financiar 2005 reflectă fiabil veniturile şi cheltuielile pentru exerciţiul financiar şi situaţia financiară la sfârşitul anului,

               B.

               întrucât concluzia Curţii de Conturi privind legalitatea şi regularitatea operaţiunilor subiacente se bazează, printre altele, pe auditarea unui eşantion de operaţiuni,

               C.

               întrucât Curtea de Conturi, pe baza documentaţiei analizate, este de părere că veniturile înregistrate în conturi, alocările FED, angajamentele şi plăţile sunt, în general, legale şi regulate,

               1.

               acordă Comisiei descărcarea de gestiune pentru execuţia bugetului pentru a cel de-al şaselea, de-al şaptelea, de-al optulea şi de-al nouălea Fond European de Dezvoltare pentru exerciţiul financiar 2005;

               2.

               îşi prezintă observaţiile în cadrul rezoluţiei de mai jos;

               3.

               încredinţează Preşedintelui sarcina de a transmite prezenta decizie împreună cu rezoluţia Parlamentului, ca parte integrantă a acesteia, Consiliului, Comisiei, Curţii de Justiţie, Curţii de Conturi şi Băncii Europene de Investiţii şi de a asigura publicarea acestora în Jurnalul Oficial al Uniunii Europene (seria L).

            Preşedintele

         Hans-Gert PÖTTERING

            Secretarul General

         Harald RØMER

      (1)  JO C 265, 31.10.2006, p. 1.

      (2)  JO C 263, 31.10.2006, p. 205.

      (3)  JO C 263, 31.10.2006, p. 213.

      (4)  JO L 156, 29.5.1998, p. 108.

      (5)  JO L 317, 15.12.2000, p. 355.

      (6)  JO L 191, 7.7.1998, p. 53.

      (7)  JO L 83, 1.4.2003, p. 1.
    ---documentbreak---

               15.7.2008

               RO

               Jurnalul Oficial al Uniunii Europene

               L 187/191

         REZOLUŢIA PARLAMENTULUI EUROPEAN
   din 24 aprilie 2007
   conţinând observaţiile care fac parte integrantă din decizia privind descărcarea de gestiune pentru execuţia bugetului celui de-al şaselea, de-al şaptelea, de-al optulea şi de-al nouălea Fond European de Dezvoltare aferent exerciţiului financiar 2005
   PARLAMENTUL EUROPEAN,
   având în vedere raportul Comisiei privind urmările deciziilor privind descărcarea de gestiune din 2004 [COM(2006) 0641 şi anexa sa SEC(2006) 1376],
   având în vedere situaţiile financiare şi conturile de venituri şi cheltuieli ale celui de-al şaselea, de-al şaptelea, de-al optulea şi de-al nouălea Fond European de Dezvoltare pentru exerciţiul financiar 2005 [COM(2006) 0429 – C6-0264/2006] (1),
   având în vedere raportul privind gestiunea financiară a celui de-al şaselea, de-al şaptelea, de-al optulea şi de-al nouălea Fond European de Dezvoltare pentru exerciţiul financiar 2005 [COM(2006) 0405],
   având în vedere Raportul anual al Curţii de Conturi privind activităţile finanţate de cel de-al şaselea, de-al şaptelea, de-al optulea şi de-al nouălea Fond European de Dezvoltare pentru exerciţiul financiar 2005, însoţit de răspunsurile instituţiilor verificate (2),
   având în vedere declaraţia de asigurare privind fiabilitatea conturilor şi legalitatea şi regularitatea tranzacţiilor subiacente, întocmită de Curtea de Conturi în temeiul articolului 248 din Tratatul CE (3),
   vând în vedere Recomandările Consiliului din 27 februarie 2007 (6061/2007 – C6-0094/2007, 6062/2007 – C6-0095/2007, 6063/2007 – C6-0096/2007, 6064/2007 – C6-0097/2007),
   având în vedere articolul 33 din Acordul intern din 20 decembrie 1995 dintre reprezentanţii guvernelor statelor membre, reuniţi în cadrul Consiliului, privind finanţarea şi gestionarea ajutoarelor Comunităţii în cadrul celui de-al doilea protocol financiar al celei de-a patra convenţii ACP-CE (4),
   având în vedere articolul 32 din Acordul intern din 18 septembrie 2000 dintre reprezentanţii guvernelor statelor membre, reuniţi în cadrul Consiliului, privind finanţarea şi gestionarea ajutoarelor Comunităţii în cadrul protocolului financiar al Acordului de parteneriat între ţările din Africa, Caraibe şi Pacific şi Comunitatea Europeană şi statele sale membre, semnat la Cotonou (Benin) la 23 iunie 2000, şi privind alocarea ajutoarelor financiare destinate ţărilor şi teritoriilor de peste mări, pentru care se aplică dispoziţiile părţii a patra din Tratatul CE (5),
   având în vedere articolul 276 din Tratatul CE,
   având în vedere articolul 74 din Regulamentul financiar din 16 iunie 1998 aplicabil cooperării pentru finanţarea dezvoltării în temeiul celei de-a patra Convenţii ACP-CE (6),
   având în vedere articolul 119 din Regulamentul financiar din 27 martie 2003 aplicabil celui de-al nouălea Fond European de Dezvoltare (7),
   având în vedere articolul 70, articolul 71 a treia liniuţă şi anexa V la Regulamentul său de procedură,
   având în vedere raportul Comisiei pentru control bugetar şi avizul Comisiei pentru dezvoltare (A6-0115/2007),

               A.

               întrucât articolul 119 din Regulamentul financiar din 27 martie 2003 impune Comisiei să ia toate măsurile pentru a acţiona conform observaţiilor care însoţesc decizia privind descărcarea de gestiune şi să prezinte, la solicitarea Parlamentului European, un raport privind măsurile luate pe baza acestor observaţii şi comentarii,

               B.

               întrucât Acordul de parteneriat între ţările din Africa, Caraibe şi Pacific, pe de-o parte, şi Comunitatea Europeană şi statele sale membre, pe de altă parte, semnat la 23 iunie 2000 (8) a fost revizuit prin acordul semnat la Luxemburg la 25 iunie 2005 (9),

         Declaraţia de asigurare

               1.

               observă că, în ciuda problemelor detaliate mai jos, în opinia Curţii de Conturi Europene (CCE), conturile reflectă în mod fiabil veniturile şi cheltuielile aferente celui de-al şaselea, de-al şaptelea, de-al optulea şi de-al nouălea Fond European de Dezvoltare (FED):

                           a.

                           incapacitatea sistemului IT existent de a furniza informaţii contabile complete;

                           b.

                           informaţii incomplete despre garanţiile bancare, care conduc la o subestimare a garanţiilor cu 4 %;

               2.

               observă că, în privinţa tranzacţiilor subiacente, CCE este de părere că veniturile înregistrate în conturi, alocările FED, angajamentele şi plăţile sunt, în general, legale şi regulate;

               3.

               aminteşte că aproximativ jumătate din alocări sunt constituite din ajutoare programabile, destinate realizării de proiecte; observă că aceste fonduri sunt executate în două etape: Comisia ia decizia de finanţare – care apare în conturi ca angajament financiar; încheierea contractelor – care apar în conturi ca angajamente juridice individuale – şi ordonanţarea plăţilor se fac de către responsabilul naţional cu autorizarea finanţării (RNAF) al ţării interesate, în conformitate cu acordul de finanţare semnat de Comisie cu ţara în cauză;

               4.

               subliniază faptul că CCE a observat că operaţiunile care cad în sarcina RNAF sunt afectate de un risc crescut de erori; observă că, în ceea ce priveşte angajamentele juridice individuale, erorile descoperite erau legate, de exemplu, de utilizarea unor proceduri adecvate de licitaţie, în special în privinţa estimărilor programelor şi a acordurilor de subvenţionare, de garanţiile bancare şi de incapacitatea de a respecta termenele de începere a realizării programelor; observă că, în ceea ce priveşte plăţile, erorile erau legate de sumele de plată şi alte aspecte, cum ar fi nerespectarea obligaţiilor contractuale;

               5.

               recunoaşte, alături de CCE, eforturile Comisiei de a dezvolta abilităţile de gestiune ale RNAF prin oferirea de asistenţă tehnică, echipamente şi formare; îşi exprimă, cu toate acestea, îngrijorarea că rezultatele acestor eforturi ar putea fi considerate de Curtea de Conturi ca fiind variabile; cere Comisiei revizuirea strategiei sale de sprijin în cazurile problematice;

         Consolidarea responsabilităţii în procesul de gestionare a FED de către Comisie

               6.

               aminteşte că, în rezoluţia anterioară privind descărcarea de gestiune, Parlamentul a solicitat Comisiei să clarifice responsabilităţile fiecărui comisar în privinţa FED şi a ajutorului extern; este conştient de opinia Comisiei conform căreia alocarea responsabilităţilor, în ciuda unei anumite complexităţi datorate nevoii de coordonare a diferitelor servicii ale Comisiei, funcţionează bine în practică; cu toate acestea, cere Comisiei să reflecteze asupra eventualelor modalităţi de simplificare a actualei structuri de gestionare pentru a reduce la minimum riscul existenţei unor ambiguităţi în privinţa responsabilităţilor pentru FED;

         Consolidarea controlului democratic asupra fondurilor FED gestionate de Banca Europeană de Investiţii

               7.

               observă că, din suma totală alocată iniţial pentru cel de-al nouălea FED, care se ridică la 13 800 milioane EUR, Banca Europeană de Investiţii (BEI) este responsabilă pentru 2 200 milioane EUR, care se cheltuiesc prin facilitatea de investiţii a FED; observă că facilitatea de investiţii nu face obiectul declaraţiei de asigurare a CCE, nici a procedurii de descărcare de gestiune din Parlament;

               8.

               propune ca BEI să prezinte un raport privind gestionarea facilităţii de investiţii din cadrul FED Comisiei pentru control bugetar a Parlamentului European şi subliniază că, în temeiul titlului VII din regulamentul financiar aplicabil celui de-al nouălea FED, conturile FED gestionate de BEI trebuie să fie examinate de CCE;

               9.

               reafirmă punctul de vedere exprimat în rezoluţiile anterioare privind descărcarea de gestiune conform căruia există o discrepanţă în actualul regulament financiar al FED în privinţa conturilor FED: în timp ce, în timpul procedurii de descărcare de gestiune, Comisia prezintă Parlamentului conturile consolidate ale FED, împreună cu situaţiile financiare şi cu informaţiile furnizate de BEI, Parlamentul analizează ulterior numai conturile, excluzând informaţiile furnizate de BEI;

               10.

               reaminteşte faptul că, în avizul său nr. 12/2002 (10), CCE îşi exprima regretul pentru faptul că operaţiunile FED gestionate de BEI nu au fost supuse unei proceduri de descărcare de gestiune care să implice Parlamentul şi Consiliul; sprijină argumentele Curţii conform cărora operaţiunile în cauză au fost efectuate de BEI în numele Comunităţii şi pe riscul acesteia, iar fondurile destinate acestor operaţiuni au fost obţinute, la început, din contribuţiile cetăţenilor europeni şi nu de pe pieţele financiare;

               11.

               este convins că transparenţa şi controlul democratic asupra fondurilor FED gestionate de BEI ar fi consolidate dacă aceste operaţiuni ar face obiectul unei proceduri de descărcare de gestiune care să implice Parlamentul şi Consiliul; cere statelor membre, Comisiei şi BEI să aibă în vedere această chestiune la următoarea revizuire a regulamentului financiar al FED;

         Abordarea problemelor legate de resursele limitate

               12.

               observă, din nou, că integrarea FED în bugetul UE ar consolida, în ansamblu, coerenţa cooperării europene pentru dezvoltare, asigurând mai multă transparenţă şi eficienţă şi facilitând, totodată, controlul democratic;

               13.

               este îngrijorat de faptul că, în raportul său de gestiune financiară, Comisia menţionează faptul că, din cauza resurselor limitate, unele domenii ale controlului financiar au fost trecute cu vederea, monitorizarea programelor Stabex şi realizarea controalelor ex post fiind ilustrative în acest sens; menţionează, de asemenea, că atât în raportul anual de activitate al DG AIDCO (EuropeAid), cât şi în cel al DG Dezvoltare, se preconizează că personalul va fi insuficient având în vedere creşterile semnificative ale volumului de lucru din următorii ani;

               14.

               ia act de faptul că Comisia utilizează repere rezultate din comparaţia cu alţi donatori şi şi-a stabilit obiectivul de a menţine un raport de 4,5 angajaţi pentru fiecare 10 milioane EUR oferiţi ca asistenţă; este de părere că atingerea unui anumit număr mediu de angajaţi pentru fiecare 10 milioane EUR oferiţi ca asistenţă nu oferă, în sine, autorităţii care acordă descărcarea de gestiune garanţii suficiente că execuţia şi controlul financiar nu vor avea de suferit din cauza insuficienţei personalului, recunoscută chiar de Comisie;

               15.

               cere, alături de Curtea de Conturi, ca, în raportul său de gestiune financiară pentru 2006, Comisia să indice priorităţile stabilite ca urmare a resurselor limitate şi impactul asupra execuţiei FED;

               16.

               invită Comisia să-şi revizuiască strategia de audit şi să reorganizeze personalul şi structurile de audit existente şi, având deopotrivă în vedere posibilele constrângeri în materie de resurse, să ia în considerare o cooperare mai strânsă cu experţii naţionali din aparatul administrativ al statelor membre în gestiunea financiară a fondurilor FED în general, şi colaborarea pe scară mai largă cu firme private de renume din statele membre pentru realizarea programelor şi a proiectelor individuale;

         Construirea unor sisteme IT performante pentru contabilitate şi gestiune

               17.

               împărtăşeşte preocuparea CCE referitoare la faptul că actualul sistem de contabilitate nu a furnizat informaţii contabile complete pentru exerciţiul financiar 2005 şi că, din această cauză, a fost necesară completarea manuală a conturilor pentru a respecta principiile contabilităţii de angajamente;

               18.

               este îngrijorat de rezultatul unui audit al sistemului IT local al EuropeAid realizat de serviciul de audit intern al EuropeAid, conform căruia controalele aplicaţiilor sunt adecvate, dar administrarea şi securitatea sistemului respectă doar standardele minime conform „celor mai bune practici”;

               19.

               constată că gestionarea fondurilor FED va fi transferată în sistemul IT folosit şi pentru gestionarea ajutorului de dezvoltare finanţat de la bugetul general (CRIS – ABAC); observă că transferul a fost amânat şi este programat să aibă loc până la sfârşitul exerciţiului 2007, în timp util pentru debutul celui de-al zecelea FED, din 2008; cere Comisiei să informeze Parlamentul despre rezultatele transferului; solicită Comisiei să se asigure că, în timpul transferului, sunt furnizate Curţii de Conturi şi autorităţii care acordă descărcarea de gestiune informaţii contabile corecte şi complete;

               20.

               salută disponibilitatea Comisiei de a informa Parlamentul, în luna iulie a fiecărui an şi, din nou, în luna septembrie a fiecărui an, cu privire la integrarea gestiunii financiare a FED în sistemul comun de informaţii RELEX (CRIS);

               21.

               sprijină intenţia Comisiei de a îmbunătăţi sistemul IT al EuropeAid nu numai ca instrument contabil, ci şi ca instrument de gestionare; cere Comisiei, în acest context, să acorde o atenţie specială ca îmbunătăţirii şi coerenţei acţiunilor luate ca urmare a rezultatelor auditului;

         Evaluarea impactului finanţării de către UE a ajutorului de dezvoltare prin FED

               22.

               este convins că evaluarea rezultatelor ajutorului de dezvoltare oferit de UE şi finanţat prin FED necesită – într-o primă etapă – colaborarea Comisiei cu partenerii din ţările beneficiare pentru stabilirea unor obiective cât mai exacte, ceea ce ar permite evaluarea facilă şi exactă a progresului pentru fiecare etapă a punere în aplicare;

               23.

               observă că, în prezentarea sa din octombrie 2006 privind urmările descărcării de gestiune pentru 2004, Comisia precizează că, în ceea ce priveşte programarea pe ţări pentru perioada 2007-2013, elaborează acum recomandări pentru utilizarea unor indicatori reprezentativi în fiecare dintre domeniile de concentrare la care se referă documentele de programare;

               24.

               consideră că este crucial ca în procesul de programare să fie incluşi, chiar de la început, indicatori de performanţă reprezentativi; cere Comisiei să indice, în raportul său de gestiune financiară pentru 2006, în ce măsură recomandările privind stabilirea unor indicatori de performanţă au fost puse în practică în timp util în procesul de programare pentru perioada 2007-2013;

               25.

               aşteaptă din partea Comisiei să transmită instrucţiuni delegaţiilor sale din ţările beneficiare, pentru ca acestea să prezinte în rapoartele lor rezultatele concrete ale utilizării resurselor UE, permiţând astfel Comisiei să măsoare şi să publice rezultatele cooperării pentru dezvoltare realizate de UE;

         Îmbunătăţirea continuă a execuţiei FED

               26.

               speră că se vor adeveri previziunile din evaluarea performanţei, conform cărora fondurile din cadrul celui de-al nouălea FED vor fi angajate integral până la sfârşitul lui 2007, când acesta expiră; cere Comisiei să informeze Parlamentul, în timp util pentru descărcarea de gestiune pentru exerciţiul financiar 2006, despre evoluţia angajamentelor aferente celui de-al nouălea FED, despre situaţia FED anterioare şi despre situaţia plăţilor;

               27.

               reaminteşte că reducerea angajamentelor restante (reste à liquider = RAL) a constituit o preocupare majoră a Parlamentului în procedurile anterioare de descărcare de gestiune; sprijină recenta iniţiativă a Comisiei de reducere a RAL; observă că, în 2006, RAL au fost reduse pentru prima dată şi că nivelul lor actual este de 10 324 milioane EUR; observă că „vechile” RAL, adică angajamentele cu o vechime mai mare de 5 ani, au fost reduse de la 1,62 miliarde EUR la 867 milioane EUR; observă că angajamentele latente, adică cele pentru care nu s-a semnat nici un contract şi pentru care nu s-au făcut plăţi în ultimii doi ani, au fost reduse de la 350 milioane EUR la 285 milioane EUR; cere Comisiei să îşi continue eforturile de reducere a RAL şi să prezinte autorităţii care acordă descărcarea de gestiune un raport detaliat privind progresul realizat;

               28.

               observă că raportul de gestiune financiară pentru exerciţiul financiar 2005 a fost transmis cu întârziere; se aşteaptă ca, în raportul de gestiune financiară pentru exerciţiul financiar 2006, Comisia să furnizeze informaţii mai detaliate, aşa cum a solicitat CCE, în special informaţii privind strategia de reducere a nivelului angajamentelor latente;

               29.

               salută faptul că procentul din fondurile UE alocate pentru sectorul sănătăţii de bază şi al educaţiei de bază a crescut de la 4,98 % la 6,83 %; regretă însă faptul că acest procent este în continuare departe de ţinta de 20 % prevăzută în bugetul 2005; nu acceptă faptul că Comisia utilizează obiectivul legitim şi necesar al unei mai bune coordonări şi repartizări a sarcinilor între donatori ca justificare pentru investiţii prea mici în sectorul sănătăţii de bază şi al educaţiei de bază şi îndeamnă Comisia să adopte, fără întârziere, măsuri care să permită atingerea ţintei de 20 % şi să informeze Parlamentul în scris, de cel puţin două ori pe an, cu privire la stadiul actual de punere în aplicare şi la factorii luaţi în calcul;

               30.

               regretă faptul că, până în prezent, Comisia nu a elaborat nici o strategie globală pentru ca, împreună cu ţările beneficiare, să facă din sectorul sănătăţii şi, respectiv, cel al educaţiei teme prioritare în noile documente de strategie naţionale;

               31.

               regretă, în continuare, faptul că, în ciuda afirmaţiilor contrare din partea Comisiei, documentele naţionale de strategie în curs de elaborare nu oferă, în general, vizibilitate obiectivelor de dezvoltare ale mileniului (ODM), nu includ ţinte şi calendare specifice pentru realizarea fiecărui ODM şi nu abordează corespunzător contribuţia Comunităţii la realizarea acestora;

               32.

               solicită Comisiei să acorde mai multă atenţie fenomenului migraţiei forţei de muncă calificate din ţările în curs de dezvoltare în ţările UE şi să propună măsuri adecvate pentru a facilita personalului calificat din ţările în curs de dezvoltare rămânerea sau reîntoarcerea în ţara de origine, pentru ca măsurile donatorilor, printre altele, cele din sectorul sănătăţii şi, respectiv, din cel al educaţiei, să contribuie pe termen lung şi într-o manieră eficientă la lupta împotriva sărăciei în ţările în curs de dezvoltare;

               33.

               salută eforturile Comisiei de punere în aplicare a strategiei de integrare a dimensiunii de mediu în cooperarea pentru dezvoltare şi solicită Comisiei să promoveze în continuare dimensiunea ecologică a politicii de dezvoltare, inclusiv prin susţinerea alimentării cu energie din surse ecologice;

         Asigurarea bunei gestiuni financiare în privinţa sprijinului bugetar

               34.

               observă că Comisia consideră că sprijinul bugetar acordat ţărilor beneficiare reprezintă un instrument din ce în ce mai important pentru realizarea eficientă a politicilor de dezvoltare; observă că procentul angajamentelor FED în sfera sprijinului bugetar general şi sectorial a crescut considerabil, de la 18 % în 2004 la 32 % în 2005;

               35.

               subliniază că competenţele de control ale CCE în domeniul sprijinului bugetar sunt limitate; menţionează, ca exemplu, faptul că, în ceea ce priveşte legalitatea şi regularitatea tranzacţiilor subiacente, CCE poate să verifice numai corectitudinea evaluării de către Comisie a condiţiilor relevante; în consecinţă, sprijină cu convingere solicitarea CCE, adresată Comisiei, de a prezenta detaliat şi structurat, în raportul său de gestiune financiară pentru exerciţiul financiar 2006, criteriile pe baza cărora Comisia hotărăşte dacă o anumită ţară este eligibilă pentru a beneficia de sprijin bugetar; salută angajamentul Comisiei de a furniza informaţiile solicitate;

               36.

               reaminteşte faptul că Parlamentul, alături de Curtea de Conturi, consideră că instituţiile supreme de audit (ISA) de la nivel naţional au un rol foarte important în ţările care beneficiază de sprijin bugetar; solicită insistent să primească, aşa cum a solicitat în rezoluţia anterioară privind descărcarea de gestiune, evaluarea Comisiei asupra diferitelor posibilităţi de cooperare între Comunitate şi ISA în cauză;

               37.

               salută iniţiativa Comisiei de a sprijini proiectele de cooperare care implică experţi naţionali din cadrul ISA din statele membre şi din ţările care beneficiază de sprijin bugetar, cum ar fi cooperarea dintre Biroul Naţional de Audit al Marii Britanii şi Biroul de Audit al Ghanei; cere Comisiei să analizeze în continuare modul de utilizare a expertizei în ISA din statele membre pentru a institui controlul financiar public în ţările partenere;

         Sisteme de supraveghere şi control

               38.

               ia act de opinia CCE conform căreia este necesar să se stabilească o strategie de control generală şi coerentă în ceea ce priveşte gestionarea fondurilor FED şi a ajutoarelor externe; salută recomandările concrete ale CCE privind elementele care trebuie incluse în această strategie; observă că planul de acţiune al Comisiei pentru instituirea unui cadru de control intern integrat (11) are în vedere orientări comune care urmează a fi stabilite pentru fiecare grup de politici şi că acest lucru ar trebui să conducă la elaborarea unor rapoarte anuale de activitate mai clare şi mai coerente; recunoaşte disponibilitatea Comisiei de a îmbunătăţi în continuare sistemele de supraveghere şi control şi măsurile concrete pe care aceasta le-a propus în acest sens; cere Comisiei să prezinte progresul realizat în viitoarele sale rapoarte anuale de activitate, conform recomandărilor concrete ale CCE;

               39.

               salută faptul că a constatat o îmbunătăţire a sistemelor de supraveghere şi control ale Comisiei; regretă însă faptul că această îmbunătăţire nu vizează supravegherea, controlul şi auditul instituţiilor executive; consideră inacceptabil faptul că, drept urmare, apar în continuare un număr atât de mare de erori semnificative într-un punct strategic în legătura dintre contribuabilul european şi beneficiarii finali din ţara în curs de dezvoltare;

               40.

               solicită Comisiei să elaboreze şi să aplice o abordare globală a supravegherii, a controlului şi a auditului organizaţiilor de punere în aplicare, în vederea asigurării unei aplicări corecte a procedurilor contractuale de către acestea din urmă, lucru care, până în prezent, nu s-a întâmplat foarte des;

               41.

               solicită Comisiei ca, în vederea îmbunătăţirii supravegherii financiare, să se asigure că EuropeAid oferă mai mult sprijin personalului financiar operaţional din cadrul delegaţiilor şi al serviciilor centrale, asigură o mai bună analiză a riscurilor, concentrată pe domeniile deosebit de vulnerabile, şi efectuează un număr mai mare de vizite de control, asigură o supraveghere mai intensă, la nivel central, asupra executării şi urmăririi auditurilor externe comandate de către delegaţii şi serviciile centrale şi reduce numărul de verificări ex post, îmbunătăţind, în schimb, sfera, calendarul şi calitatea acestora;

               42.

               sprijină cu fermitate, în general, solicitarea CCE adresată Comisiei de a prezenta în detaliu acţiunile pe care le-a desfăşurat ca urmare a rezultatelor auditului desfăşurat de CCE, în rapoartele anuale de activitate şi în rapoartele privind gestiunea financiară a fondurilor FED.

      (1)  JO C 265, 31.10.2006, p. 1.

      (2)  JO C 263, 31.10.2006, p. 205.

      (3)  JO C 263, 31.10.2006, p. 213.

      (4)  JO L 156, 29.5.1998, p. 108.

      (5)  JO L 317, 15.12.2000, p. 355.

      (6)  JO L 191, 7.7.1998, p. 53.

      (7)  JO L 83, 1.4.2003, p. 1.

      (8)  JO L 317, 15.12.2000, p. 3.

      (9)  JO L 287, 28.10.2005, p. 4.

      (10)  JO C 12, 17.1.2003, p. 19.

      (11)  JO C 67, 18.3.2006, p. 32.